
УФ-м и Къэрал Думэм и депутат Геккиев Заур КъБР-м и ЩIалэгъуалэ палатэм хэтхэм яIущIащ.
Зэхыхьэр иригъэкIуэкIащ зи гугъу тщIы палатэм и унафэщI Джаппуев Мусэ. Ар тепсэлъыхьащ ЩIалэгъуалэ палатэр мы зэманым зи яужь ит Iуэхугъуэхэм.
— УФ-м и щIыналъэ зэхуэмыдэхэм къыщызэрагъэпэща ЩIалэгъуалэ палатэхэм бюджет иIэу яхэтыр тIу къудейщ. Абыхэм я зыр ди республикэращ здэщыIэр, — жиIащ Джаппуевым. — КъищынэмыщIа- уэ, ЩIалэгъуалэ палатэм и деж «Блогерхэм я еджапIэ» къыщызэрагъэпэщащ. Абы и къалэнщ республикэм и цIэр Интернетым фIыкIэ щыгъэIуныр. Блогерхэр жылагъуэм фIы и лъэныкъуэкIэ къыщыхъухэм я джакIуэу, я хъыбарегъащIэу щытыпхъэщ.
Геккиев Заур зэIущIэм щIэс щIалэхэмрэ пщащэхэмрэ щепсалъэм къыхигъэщащ КъБР-м и ЩIалэгъуалэ палатэм и хъыбарыфI зэрызэхихыр зэригуапэр.
ЩIалэгъуалэм я лъэIукIэ ар кIэщIу тепсэлъыхьащ жылагъуэ-политикэ гъащIэм зэрыхыхьа щIыкIэм. Чэнджэщ нэхъыщхьэу зытригъэщIа- ри адэ-анэм едэIуэн, пщIэ яхуэщIын, щIэныгъэ зэгъэгъуэтын зэрыхуейращ.
ЗэIущIэм хэтащ КъБР-м и Парламентым ЩIалэгъуалэ IуэхухэмкIэ, жылагъуэ зэгу-хьэныгъэхэмрэ хъыбарегъащIэ IэнатIэхэмкIэ и комитетым и унафэщI Хьэщхъуэжь Татьянэ. Абыи диIыгъащ хьэщIэм и гупсысэр.
Депутатым щIалэгъуалэм я упщIэхэм жэуап яритащ, я гъащIэ гъуэгум ехъулIэныгъэ щаIэну ехъуэхъуащ.
КЪУМАХУЭ Аслъэн.
